Detalji 18 Srpanj 2018 Hitova: 18583 Ispis

Ispis E-mail

Najveći! Dvostruki svjetski prvak, osvajač 36 medalja na svjetskim i europskim prvenstvima!

Stolnotenisač koji se uzdigao svojim igračkim kvalitetama, rezultatima, pojavom i ličnošću u besmrtne zvijezde hrvatskog sporta. Šurba je obogatio i oplemenio stolnotenisku igru. Posjedovao je neutaženi apetit za vježbanjem i usavršavanjem, trenirao je svaki dan. Mnogo, vrlo mnogo. Nitko Dragutina nije mogao otrgnuti od reketa. I danas nakon izvanredno dugog aktivnog bavljenja sportom, takvu ljubav i upornost nitko do njega nije pokazao ni ostvario. Probijao se bruseći svoj prirodni dar - znojem. Fanatično je radio na svom sportskom usavršavanju. Bio je opsjednut stolnim tenisom, ali srećom nije živio u oblacima...

Dragutin Šurbek rođen je 8. kolovoza 1946. u Zagrebu, u radničkoj obitelji na Trnju. Počeo je igrati pingić u osnovnoj školi, pa onda na Ribnjaku, da bi nastavio u klubu Poštar. Godine 1964. postao je reprezentativac i malo iza toga završio je u najjačem zagrebačkom klubu Zagrebu, koji je kasnije promijenio ime u GSTK Vjesnik Zagreb. I to je bilo najbolje i najbogatije Šurbekovo razdoblje.

Za stolom impulzivni napadač koji je 'lomio' kičmu svojim suparnicima, prvenstveno snagom , ali i preciznošću. Imao je savršeni tajming, loptica je zapravo 'eksplodirala' na licu njegovog reketa. Intezivni stolnotenisač s mnogo finesa u igri. Njegovo najjače oružje bio je topspin forhend i potom završni smeč. U brzoj izmjeni udaraca uspijevala mu je beskrajna paleta spinova, od topspina do sajdspina. Svu snagu čitavog tijela unosio je u udarac. Rijetko mu se događalo da promaši zicer. Šurbek je vrlo brzo shvatio i uvijek ponavljao - samo vrhunska fizička pripremljenost donosi i vrhunske rezultate. Uostalom, u svijetu su ga smatrali najbolje pripremljenim stolnotenisačem. Prvi pravi pothvat mladi Šurbek napravio je u Francuskoj:

'Na najvećim natjecanjima stolni tenis se pretvara u uzburkano more na kojem se njišu nesigurne barke favoriziranih igrača, koje čas tonu, čas isplivaju na površinu'

Iz Lyona 1968. anonimni Dragutin Šurbek 'isplivao' je s pobjedničkim peharom i vratio se u Zagreb s naslovom pojedinačnog europskog prvaka! Poslije su zaredale pobjede na brojnim međunarodnim turnirima na svim kontinentima. Trijumfirao je 112 puta, 42 puta je bio pobjednik u singlu, 32 puta u muškim parovima, četiri puta u mješovitim parovima i 34 puta u momčadskim natjecanjima. Čudesna bilanca. Svakako najveći hrvatski kovač medalja. U pozamašnoj kolekciji ima 36 odličja raznih boja i veličina u koje je natopljeno na hektolitre znoja. Osvojio je 14 medalja na svjetskim prvenstvima (dvije zlatne, dvije srebrne i deset brončanih) i 22 s europskih prvenstava (pet zlatnih, pet srebrnih i 12 brončanih).



http://hsts.hr/vijest/92-slager-1/2556-dragutin-surbek-tigar-iz-zagreba-nikad-nije-priznavao-talent-samo-rad-i-znoj#sigProId0a38e72342 View the embedded image gallery online at:

- sa smješkom je znao govoriti Šurba.Osvojio je 30 jugoslavenskih titula, u singlu je prvak bio 1965., 1972., 1975. i 1976. Na tu brojku treba pridodati i 34 naslova hrvatskog prvaka, kao i pet vrijednih pobjeda pri kraju sportske karijere u neovisnoj Hrvatskoj. Neslužbeno je svjetski rekorder u broju nastupa za reprezentaciju, za Jugoslaviju je odigrao 503 susreta, a tome treba pribrojiti i 15-tak nastupa za neovisnu Hrvatsku. Mnogi njegovi mečevi pripadaju antologiji stolnoteniskog sporta.- govorio je Šurbek:Kao nezamjenjivi član Vjesnika pridonio je osvajanju Kupa europskih prvaka 1973., 1974. i 1976. i Kupa velesajamskih gradova 1970. i 1972. (isto je uspio i sa Saarbrückenom 1982.). Branio je boje reprezentacije Europe u susretu s Japanom 1969. i bio najstariji sudionik Olimpijskih igara u Braceloni 1992. gdje je igrao u paru sa Zoranom Primorcem. Šurbek se okušao i na veteranskim turnirima gdje je osvojio SP u singlu 1988. u Zagrebu. U parovima je postao svjetski prvak u Luzernu 2002., a isto mu je pošlo za rukom i na Europskom prvenstvu 1997.Treba spomenuti i nesvakidašnji rekord koji drži zagrebački stolni tenis zapravo Vjesnikova slavna momčad Šurbek, Čordaš i Stipančić s trenerom Vukušićem. Od lipnja 1971. do svibnja 1975. nisu izgubitili niti jednu službenu utakmicu, međunarodnu a niti na domaćim prvenstvima zabilježivši nevjerovatne 122 uzastopne pobjede! Presedan u svjetskom sportu.Krajem 1977. Šurbek je sporazumno napustio Vjesnik i otišao u SR Njemačku gdje je niz godina nastupao u Bundesligi, iako je živio i trenirao u Zagrebu. Tigar iz Zagreba, kako mu je bio nadimak, igrao je za Calw, Saarbrücken, Esslingen, Frankfurt, Hamburger, Tus Glinde, a u Hrvatskoj za Vodovod, Industrogradnju, Signotehnu, Maschinocommerce, Zagreb...

DRUGI O ŠURBEKU

Šurbek je bio posebno jak u igri parova, za mene najbolji svjetski dubl igrač kojeg sam gledao, a gledao sam mnoge, a protiv mnogih sam i igrao. Mačja pokretljivost i užasna snaga. Taj 'Zagrebački tigar' nikad nije posustajao'

Mađar Zoltan Berczik, bivši europski prvak

'Atleta stolnotenisač. U arenama se borio kao da mu o tome ovisi život.'

Velšanin Roy Evans, bivši predsjednik ITTF-a

'Klasa! Neosporno jedan od nekoliko njih koji su podigli vrijednosti stolnoteniskog sporta'

Mihovil Kapetanić, predratni Haškovac i bivši predsjednik ETTU-a

'Nismo slučajno secirali igru Stipančića i Šurbeka. Čak smo pokušali napraviti njihove dvojnike kako bi pronašli odgovarajuću protuigru. Šurbekov prvoklasni topspin je bio razorne snage'

kineska legena Li Furong

ŠURBEK O STOLNOM TENIS I SEBI

'Sportaši su ratnici. Mi ratujemo s reketom, a tanka zelena mreža je linija fronte. I onda tko će koga. Odlučuje znanje. Ne! Svi ga imamo na bacanje. Odlučuje taktika, a još više srce. I trunka sreće'

'Sport mi nije ništa poklonio. Sve sam stekao borbom, znojem i naporom'

'U svojim najboljim godinama praktički sam trenirao svaki dan po nekoliko puta. Trčao sam dionice po 12 kilometara bez obzira na vrijeme, po kiši, vjetru... Nikad nisam priznao talent, već rad i znoj'

'U sportu nema žrtve, niti bilo tko smije reći da je žrtva toga čime se bavi po vlastitom izboru'

'Ono što stolnotenisač proputuje, doživi i vidi to sav novac ne može naplatiti'

'Imam oko 400 pehara u kući. Nemam kamo s njima, pa ipak ih držim posvuda, u stanu, na tavanu, u podrumu...'